Det var ikke i strid med ytringsfriheden, da Vendsyssel Teater fyrede deres tidligere produktionschef Michael Simonsen. Det har Retten i Hjørring afgjort i dag. - Vi er skuffede, og det virker som et tilbageslag for ytringsfriheden på danske arbejdspladser. Vi mener, at vores medlem var i sin gode ret til at råbe vagt i gevær over de alvorlige samarbejdsproblemer, der var på hans arbejdsplads. Han havde ihærdigt forsøgt at råbe ledelsen op, men uden held. Vi mener, at en fyring var en voldsom overreaktion, men nu vil vi nærlæse dommen og så tage stilling til, om vi anker den,” siger Jannik Frank Petersen, forbundsformand i Teknisk Landsforbund, der repræsenterer Michael Simonsen. - Bakker altid konen op I september 2019 stod han frem i NORDJYSKE og fortalte, at det efter hans mening var problematisk, at direktør Lars Sennels var gift med teatrets dramaturg Anne Middelboe Christensen, der efterfølgende sagde sin stilling op. - Jeg synes ikke, at Anne er holdspiller, og når vi er uenige, bakker Lars hende altid op. Situationen er gået i hårdknude. Jeg synes, at det er svært at blive hørt, sagde Michael Salomonsen blandt andet. Få dage efter blev Michael Simonsen fyret med begrundelsen "illoyalitet". Han stod dog ikke alene med opfattelsen af, at det var et problem. Nogle måneder tidligere havde personalegruppen på Vendsyssel Teater sendt et brev til bestyrelsen, hvor der blandt andet stod, at "Michaels bekymringer deles af mange af de ansatte, og derfor vil vi hermed gerne tilkendegive vores fulde opbakning til Michael."

Opsummering:
Det var ikke en krænkelse af ytringsfriheden, da Vendsyssel Teater i 2019 fyrede en ansat efter, at han havde udtalt sig kritisk til NORDJYSKE om teatrets direktør.